
Text rozhodnutia
Súd: Krajský súd Bratislava Spisová značka: 1S/2530/2012 Identifikačné číslo súdneho spisu: 1012211229 Dátum vydania rozhodnutia: 18. 04. 2013 Meno a priezvisko sudcu, VSÚ: JUDr. Nora Majerníková ECLI: ECLI:SK:KSBA:2013:1012211229.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Nory Majerníkovej a členiek senátu JUDr. Moniky Valašikovej, PhD. a JUDr. Renáty Janákovej, v právnej veci žalobcu: B. X., nar. XX.XX.XXXX, štátna príslušnosť B. demokratická ľudová republika, právne zastúpený: REKEN & PARTNERS Law Firm s.r.o., Tichá 45, 811 02 Bratislava, proti žalovanému: Riaditeľstvo hraničnej a cudzineckej polície Bratislava, Úrad hraničnej a cudzineckej polície Ministerstva vnútra Slovenskej republiky, Hrobákova 44, 852 42 Bratislava o preskúmanie zákonnosti rozhodnutia žalovaného č. PPZ- HCP-BA2-2012/009815-003 zo dňa 30.10.2012, takto r o z h o d o l : Krajský súd v Bratislave napadnuté rozhodnutie žalovaného č. PPZ-HCP-BA2-2012/009815-003 zo dňa 30.10.2012 v spojení s rozhodnutím Oddelenia cudzineckej polície Policajného zboru Nitra č. PPZ- HCP-BA11-AV-10-007/2012 zo dňa 17.08.2012 zrušuje podľa ust. § 250j ods. 2 písm. d) Občianskeho súdneho poriadku a vec vracia žalovanému na ďalšie konanie. Žalovaný je povinný uhradiť žalobcovi trovy konania v sume 559,06 €, z toho žalobcovi súdny poplatok v sume 70,- € a náklady právneho zastúpenia v sume 489,06 €, všetko na účet právneho zástupcu žalobcu, v lehote do 30 dní od právoplatnosti tohto rozhodnutia. o d ô v o d n e n i e : Včas doručenou žalobou príslušnému súdu dňa 20.12.2012 sa žalobca domáhal preskúmania zákonnosti rozhodnutia žalovaného č. PPZ-HCP-BA2-2012/009815-003 zo dňa 30.10.2012, ktorým žalovaný zamietol odvolanie žalobcu a potvrdil prvostupňové rozhodnutie Oddelenia cudzineckej polície Policajného zboru Nitra č. PPZ-HCP-BA11-AV-10-007/2012 zo dňa 17.08.2012, ktorým bolo v zmysle § 82 ods. 1 písm. h) zákona č. 404/2011 Z.z. o pobyte cudzincov a o zmene a doplnení niektorých zákonov (ďalej len ,,zákon o pobyte cudzincov“) žalobcovi udelené administratívne vyhostenie a zároveň v zmysle § 82 ods. 2 písm. b) zákona o pobyte cudzincov určený zákaz vstupu na územie Slovenskej republiky na dobu 3 rokov. Žalobca žalobu odôvodnil tým, že z výrokovej časti rozhodnutia žalovaného nie je zrejmé, na základe akého právneho predpisu žalovaný dospel k rozhodnutiu o postupe v zmysle § 59 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok") a za ktoré konkrétne skutky - porušenia zákona mu bola uložená sankcia a teda, čo konkrétne bolo predmetom rozhodovania. Žalobca má za to, že rozhodnutie je nepreskúmateľné, pretože ako také nie je jasné a zrozumiteľné, tiež nie je náležite odôvodnené, teda je nezákonné a zmätočné. Žalobca je toho názoru, že odôvodnenie napadnutého rozhodnutia nespĺňa zákonné podmienky podľa § 47 ods. 3 správneho poriadku a to okrem iného aj z dôvodu, že v ňom absentuje akákoľvek správna úvaha o uložených sankciách. Žalobca uviedol, že v doterajších vyjadreniach v konaní nesúhlasil a naďalej nesúhlasí so skutkovými zisteniami žalovaného a prvostupňového orgánu, ako aj právnym posúdením veci žalovaným a trvá na svojich doterajších vyjadreniach. Žalobca uviedol, že pricestoval na územie Slovenskej republiky za účelom vykonávať po získaní príslušných povolení prácu kuchára pre alžírsku kuchyňu, ktoré skutočnosti boli známe aj žalovanému. Nakoľko je žalobca moslim, je jeho náboženskou povinnosťou počas mesiaca ramadam (v roku 2012 od 20.07. do 18.08.) nepožívať počas celého dňa až do zotmenia žiadnu potravu ani tekutiny, čo je samo o sebe pre telo záťažou a nakoľko sa žalobca zdržiaval počas mesiaca ramadam v cudzom prostredí s úplne odlišnou kuchyňou, dostal akútne bolesti brucha, mal hnačku a vracal. Keďže príznaky choroby a bolesti nepoľavovali ani po niekoľkých dňoch, žalobca nemohol vycestovať ako plánoval, ale dňa 13.08.2012 navštívil všeobecného lekára Z.. Z. K., ktorý mu odporučil izoláciu, predpísal lieky a diétu a súčasne konštatoval, že môže ísť o podozrenie zo salmonelózy. Žalobca ďalej uviedol, že požiadal konateľa spoločnosti ZARA REAL, s.r.o. o upovedomenie prvostupňového orgánu o skutočnosti, že nemohol vycestovať ako aj o informovanie prvostupňovému orgánu o dôvode nemožnosti vycestovať a neformálnym spôsobom požiadal o predĺženie víz žalobcu z dôvodov vyššej moci, t.j. v zmysle článku 33 ods. 1 Nariadenia EP a Rady (ES) č. 810/2009, ktorým sa ustanovuje vízový kódex Spoločenstva (ďalej „Vízový kódex"). Prvostupňový orgán však namiesto prijatia podania o predĺžení víz a konania o tomto podaní podľa názoru žalobcu nesprávne usúdil, že nakoľko boli víza žalobcu uložené na obdobie od 05.07.2012 do 11.08.2012, pričom žalobca vyhľadal lekára dňa 13.08.2012 a informoval o tejto skutočnosti prvostupňový orgán dňa 15.08.2012, sa žalobca zdržiava na území Slovenskej republiky neoprávnene a konanie o predĺžení víz nezačal. Žalobca má za to, že vzhľadom na skutočnosť, že žalobcovi boli udelené víza s dĺžkou pobytu 23 dní sa platnosť víza od 05.07.2012 do 11.08.2012 posudzuje v zmysle Vízového kódexu ako právo vstupu na územie štátov schengenu v danom čase, pričom v prípade, ak žalobca vstúpil na územie štátov schengenu dňa 23.07.2012, čo bolo aj preukázané, víza žalobcu skončili až dňa 14.08.2012, resp. 15.08.2012, ktorý výklad je aj v súlade s článkom 24 ods. 1, 4. veta Vízového kódexu, v zmysle ktorého sa k dobe platnosti víz pripočítava aj dodatočná „tolerančná doba" 15 dní. Žalobca rozhodnutím prvostupňového orgánu bol nielen administratívne vyhostený v zmysle § 82 ods. 1 písm. h) zákona o pobyte cudzincov, ale napriek svoje snahe postupovať v súlade s právnymi predpismi, mu bol aj uložený oveľa prísnejší zákaz vstupu na územie Slovenskej republiky na 3 roky v zmysle § 82 ods. 2 písm. b) zákona o pobyte cudzincov, čo považuje žalobca za postup v rozpore s § 3 ods. 5 správneho poriadku, v zmysle ktorého je možné očakávať podobné rozhodnutia v skutkovo podobných prípadoch. Podľa názoru žalobcu žalovaný a prvostupňový orgán nielen, že nezohľadnili skutočnosť uvedenú v ustanovení § 82 ods. 3 zákona o pobyte cudzincov, ale za porušenie povinností žalobcu trvajúcu niekoľko dní (aj to len v zmysle výkladu žalovaného), ktorú žalobca prostredníctvom konateľa svojho potenciálneho budúceho zamestnávateľa aj dobrovoľne a včasne oznámil prvostupňovému orgánu uložili žalobcovi postih vysoko prekračujúci obdobné prípady. Vzhľadom na závažnosť porušenia povinnosti, trvanie protiprávneho stavu ako aj rozsah porušených povinností a zamedzeniu vzniku neodôvodnených rozdielov, nie je možné považovať zákaz vstupu na územie Slovenskej republiky v trvaní 3 roky, za primeranú sankciu, keďže postihuje žalobcu neprimerane a neúmerne vysokým postihom, nakoľko je založené výlučne na formálne pozitivistickom výklade práva. Žalobca ďalej poukázal na chýbajúcu časť odôvodnenia rozhodnutia žalovaného a to v časti správnej úvahy. Podľa žalobcu v rozhodnutí absentuje vysvetlenie dôvodov uložených sankcií a to pokuty vo výške 100,- EUR v blokovom konaní, administratívnom vyhostení žalobcu a zákazu vstupu žalobcu na územie Slovenskej republiky na 3 roky, pričom žalovaný ďalej nepoukázal, na ktoré dôkazy pri svojom rozhodovaní prihliadal a ani, na ktoré poľahčujúce aj priťažujúce okolnosti prípadu bolo nutné brať do úvahy. Súčasne žalovaný ďalej neprihliadol na charakter a dĺžku porušenia povinností žalobcu. Žalovaný ďalej neprihliadal na skutočnosť, že išlo o prvé porušenie povinností žalobcu ako i faktu, že žalobca spolupracoval so správnym orgánom, t.j. dobrovoľné oznámenie o skutočnosti, že nemohol vycestovať. Súčasne musí podľa názoru žalobcu správny orgán v odôvodnení rozhodnutia jednoznačne uviesť, ako dospel k tomuto záveru (k uloženým sankciám), ktoré skutočnosti bral pri rozhodovaní do úvahy ako aj okolnosti odôvodňujúce uloženie viacerých sankcií a v tomto prípade aj dĺžku trvania zákazu vstupu žalobcu na územie Slovenskej republiky. Na záver žalobca uviedol, že považuje rozhodnutie žalovaného za nepreskúmateľné pre jeho nezrozumiteľnosť, neurčitosť ako i pre nedostatok dôvodov, vychádzajúce z nesprávneho právneho posúdenia veci, ktoré postihuje žalobcu neprimerane prísnymi sankciami, čím je nezákonné a nedôvodné a súčasne je možné považovať postup žalovaného za svojvoľný a nezákonný. Na základe vyššie uvedeného žalobca žiadal prvostupňové rozhodnutie a rozhodnutie žalovaného zrušiť a vec vrátiť na ďalšie konanie. Žalovaný vo svojom vyjadrení k žalobe doručenom tunajšiemu súdu dňa 06.02.2013 uviedol, že v prípade žalobcu je nesporné, že ku dňu 11.08.2012, kedy mu skončila platnosť schengenského víza č. L.- XXXXXXXXX vydaného na obdobie od 05.07.2012 do 11.08.2012 na dobu 23 dní nevycestoval z územia Slovenskej republiky. Na základe lekárskeho vyšetrenia, resp. potvrdenia všeobecného lekára Z.. Z. K. zo dňa 15.08.2012 žalobca na území Slovenskej republiky nepožiadal príslušný policajný útvar o udelenie tolerovaného pobytu z dôvodu, že jeho vycestovanie nie je možné a jeho zaistenie nie je účelné. Zároveň sám v zápisnici o podaní vyjadrenia zo dňa 17.08.2012 na správnom orgáne I. stupňa uviedol, že je si vedomý toho, že sa na území Slovenskej republiky zdržiava neoprávnene. Podľa žalovaného zo spisového materiálu je teda zrejmé, že žalobca sa nesporne na našom území, ako aj v schengenskom priestore zdržiaval neoprávnene nad rámec vydaného schengenského víza. Ďalej bolo nesporne preukázané a dôkazmi podložené, že v prípade rozhodnutia o administratívnom vyhostení a určení zákazu vstupu na územie Slovenskej republiky na dobu troch rokov účastníkovi konania neexistujú prekážky administratívneho vyhostenia na územie Alžírskej demokratickej ľudovej republiky v zmysle ustanovení § 81 ods. 1 a 2 zákona o pobyte cudzincov, ako aj, že vydaním samotného rozhodnutia účastníkovi konania nebolo neprimerane zasiahnuté do jeho práva na rešpektovanie súkromného a rodinného života garantovaného čl. 8 Dohovoru o ochrane ľudských práv a základných slobôd. Žalovaný konštatuje, že prvostupňový správny orgán pri svojom rozhodovaní vychádzal z dostatočne zisteného skutočného stavu veci a zabezpečil si dostatočné podklady pre rozhodnutie. Zo spisového materiálu a z vykonaného dokazovania je nesporné, že podklady zaobstarané prvostupňovým správnym orgánom vedú k presvedčivosti rozhodnutia. V spisovom materiáli sú ako podklady pre rozhodnutie založené listinné dôkazy, preskúmaním ktorých dospel žalovaný k názoru, že administratívne vyhostenie účastníka konania je dôvodné a skutočnosti zistené úradnou činnosťou prvostupňového orgánu považuje žalovaný za nepochybné. Žalovaný má za to, že je nesporne zrejmé, že prvostupňový, ako aj druhostupňový orgán zistil skutkový stav veci dostatočne, čo je aj v odôvodnení napadnutého rozhodnutia dostatočne rozpísané. Zároveň žalovaný uviedol, že pri ukladaní dĺžky zákazu vstupu na územie Slovenskej republiky postupoval prvostupňový správny orgán v intenciách zákona a uložil žalobcovi zákaz vstupu v dolnej hranici sadzby určenej zákonom č. 404/2011 Z.z.. Z odôvodnenia druhostupňového, ako aj prvostupňového rozhodnutia jednoznačne vyplýva, že dôvodom vydania rozhodnutia o administratívnom vyhostení a určení zákazu vstupu na územie Slovenskej republiky na dobu 3 rokov bola skutočnosť, že účastník konania naplnil ustanovenie § 82 ods. 1 písm. h) zákona o pobyte cudzincov. K námietke žalobcu, že požiadal neformálnym spôsobom o predĺženie víz v zmysle článku 33 ods. 1 Vízového kódexu, žalovaný uviedol, že z čl. 33 ods. 1 Vízového kódexu jednoznačne vyplýva, že predĺžiť je možné iba platné vízum. Žalobca však prišiel na OCP PZ Nitra oznámiť skutočnosť, že nemôže vycestovať až po platnosti uvedeného víza, t.j. 15.08.2012. Zároveň je podľa dôkazovej situácie možné konštatovať, že v prípade žalobcu nešlo o takú situáciu, že by bolo potrebné uplatniť humanitárne dôvody, zásah vyššej moci atď.. Nepotvrdilo sa ani tvrdenie, že v prípade žalobcu ide o infekčné ochorenie. Zároveň žalobca vyhľadal ošetrujúceho lekára už v čase, keď sa na území Slovenskej republiky zdržiaval neoprávnene a ani po zlepšení zdravotného stavu nemal snahu vycestovať z územia Slovenskej republiky. Jeho konanie smeruje k tomu, že konal účelovo, aby mohol zotrvať na území Slovenskej republiky aj po skončení platnosti víza a byť tu do doby, pokiaľ mu bude udelený prechodný pobyt na účel zamestnania. K žalobcovmu odvolávaniu sa na čl. 24 ods. 1 Vízového kódexu, žalovaný podotkol, že v predmetnom článku uvedená tolerančná doba 15 dní sa vzťahuje k platnosti cestovného dokladu a nie k platnosti víza, preto sú tvrdenia žalobcu neopodstatnené a nemajú vplyv na vydané rozhodnutie. Žalovaný ďalej poukázal, že OCP PZ Nitra postupovalo v súlade so zákonom, nakoľko mu ako správnemu orgánu prináleží povinnosť zistiť presne a úplne skutkový stav veci a za týmto účelom si obstarať potrebné podklady pre rozhodnutie. Podkladmi boli najmä vyjadrenia účastníka konania, známe skutočnosti a skutočnosti zistené služobnou činnosťou. Účastník konania bol oboznámený s celou dôkazovou situáciou, zároveň mu bolo v zápisnici oznámené, že sa voči nemu začína správne konanie vo veci administratívneho vyhostenia, podľa § 82 ods. 1 písm. h) zákona o pobyte cudzincov, nakoľko sa na území Slovenskej republiky nachádzal neoprávnene. Žalobca pricestoval na územie schengenského priestoru na platné víza. Dokazovaním, ktoré vykonalo Oddelenie cudzineckej polície Policajného zboru Nitra bolo zistené, že sa v čase začatia konania o administratívnom vyhostení zdržiaval na území Slovenskej republiky neoprávnene. Žalovaný na záver poukázal, že správny orgán pri rozhodovaní o administratívnom vyhostení žalobcu z územia Slovenskej republiky zohľadňoval závažnosť porušenia zákonov a predpisov, dĺžku trvania protiprávneho konania, ako aj okolnosti, za ktorých k porušeniu zákona došlo. Nakoľko sa žalobca dopustil priestupku na úseku pobytu, bola mu uložená aj bloková pokuta podľa §118 ods. l písm. a), t.j. ak má cudzinec neoprávnený pobyt na území Slovenskej republiky. Vzhľadom na uvedené skutočnosti žalovaný navrhoval, aby súd žalobu zamietol. Krajský súd v Bratislave, ako súd vecne a miestne príslušný (§ 246 ods. 1 OSP) preskúmal napadnuté rozhodnutie a po nariadení pojednávania v zmysle § 250g ods. 1 OSP dospel k záveru, že žaloba je dôvodná. Podľa ust. § 244 ods. 1 OSP v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom Slovenskej republiky, teda najmä s hmotnými a procesnými administratívnymi predpismi. V intenciách citovaného ustanovenia § 244 ods. 1 OSP súd preskúmava aj zákonnosť postupu správneho orgánu, ktorým sa rozumie aktívna činnosť správneho orgánu podľa procesných a hmotno-právnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia. Úlohou súdu v prejednávanej veci bolo preskúmať zákonnosť rozhodnutia žalovaného č. PPZ- HCP-BA2-2012/009815-003 zo dňa 30.10.2012, ktorým žalovaný potvrdil prvostupňové rozhodnutie Oddelenia cudzineckej polície Policajného zboru Nitra č. PPZ-HCP-BA11-AV-10-007/2012 zo dňa 17.08.2012, ktorým bolo žalobcovi udelené administratívne vyhostenie a určený zákaz vstupu na územie Slovenskej republiky na dobu 3 rokov. Z obsahu administratívneho spisu žalovaného vyplýva, že prvostupňový správny orgán rozhodnutím č. PPZ-HCP-BA11-AV-10-007/2012 zo dňa 17.08.2012 žalobcu administratívne vyhostil na územie Alžírskej demokratickej ľudovej republiky a zakázal mu vstup na územie Slovenskej republiky na dobu troch rokov z dôvodu, že sa na území Slovenskej republiky zdržiaval neoprávnene. Z obsahu spisu ďalej vyplynulo, že žalobca vstúpil do Schengenského priestoru dňa 23.07.2012 a to do Talianskej republiky s platným cestovným dokladom č. XXXXXXX s dobou platnosti do XX.XX.XXXX, v ktorom mal vlepené schengenské vízum číslo L.-XXXXXXXXX typu C splatnosťou od XX.XX.XXXX do XX.XX.XXXX s dĺžkou pobytu na tomto území 23 dní. Dňa 15.08.2012 sa na OCP PZ Nitra dostavil p. B. C., ktorý predložil cestovný doklad žalobcu a lekársku správu vystavenú pre žalobcu, ktorú vystavil Z.. Z. K.. V uvedenej lekárskej správe vystavenej dňa 13.08.2012 v čase o 13.25 hod. bolo uvedené, že žalobcovi bola uložená nutná izolácia - karanténa pre možnú salmonelózu. Všeobecný praktický lekár Z.. Z. K. v zápisnici č. PPZ-HCP-BA11-AV-9-005/2012 zo dňa 16.08.2012 uviedol, že dňa 13.08.2012 vydal potvrdenie /lekársku správu/ pre žalobcu z dôvodu, že mal spolu s ďalším cudzincom p. C. U. zakúpené letenky, ale obidvaja majú žalúdočné problémy, preto nemôžu vycestovať. Ďalej v zápisnici uviedol, že neboli vykonané laboratórne vyšetrenia na základe odobratých vzoriek a nebola nariadená karanténa iba izolácia v hotelovej izbe. Z úradného záznamu č. S. zo dňa XX.XX.XXXX vyplýva, že správny orgán I. stupňa dňa 17.08.2012 následne vykonal kontrolu v Topoľčanoch v Hoteli ZARA, kde sa nachádzal žalobca, ktorý predložil lekárske potvrdenie. Toho istého dňa bola so žalobcom spísaná zápisnica č. PPZ-HCP-BA11- AV-10-006/2012, v ktorej uviedol, že na území Slovenskej republiky sa zdržuje od 23.07.2012 a prišiel sem pracovať ako kuchár hotela ZARA. Uviedol, že na Slovensku požiadal o prechodný pobyt na účel zamestnania z dôvodu, že chcel robiť kuchára špecialistu pre alžírsku kuchyňu. Ďalej uviedol, že dôvodom jeho nevycestovania zo schengenského priestoru počas platnosti svojich víz bolo, že sa mu zhoršil zdravotný stav a lekár mu to neodporučil. Zároveň uviedol, že na zdravotnú kontrolu, ktorú mu nariadil lekár v jeho správe sa nedostavil, nakoľko sa cítil trochu lepšie. Ďalej uviedol, že vie o tom, že mu skončila platnosť víz, ale nemohol vycestovať, nakoľko mal horeuvedené zdravotné problémy. Na území Slovenskej republiky nemá žiadnych rodinných príslušníkov. Z obsahu spisu ďalej vyplynulo, že žalobca podal proti prvostupňovému rozhodnutiu o administratívnom vyhostení odvolanie. Na odvolanie žalobcu žalovaný rozhodnutím č. PPZ-HCP-BA2-2012/009815-003 zo dňa 30.10.2012 prvostupňové rozhodnutie potvrdil, pretože dospel k záveru, že správny orgán prvého stupňa vydaním rozhodnutia neporušil zákonnosť a vecnú správnosť rozhodnutia zo stránky právnej i skutkovej, nakoľko účastník konania, vychádzajúc z dikcie § 82 ods. 1 písm. h) a § 82 ods. 2 písm. b) zákona o pobyte cudzincov, sa ku dňa 11.08.2012 nachádzal na území Slovenskej republiky neoprávnene. Podľa § 77 ods. 1 tretia veta zákona o pobyte cudzincov v rozhodnutí o administratívnom vyhostení policajný útvar môže uložiť zákaz vstupu na územie Slovenskej republiky alebo územie všetkých členských štátov. Podľa § 82 ods. 1 písm. h) zákona o pobyte cudzincov policajný útvar môže administratívne vyhostiť štátneho príslušníka tretej krajiny, ak má neoprávnený pobyt na území Slovenskej republiky. Podľa § 82 ods. 2 písm. b) zákona o pobyte cudzincov policajný útvar môže v rozhodnutí o administratívnom vyhostení uložiť zákaz vstupu podľa odseku 1 písm. b) až k) na tri roky až päť rokov. Podľa § 120 ods. 1 zákona o pobyte cudzincov, ak nie je v tomto zákone alebo osobitnom predpise ustanovené inak, vzťahuje sa na konanie podľa tohto zákona všeobecný predpis o správnom konaní. Podľa § 47 ods. 1 veta prvá správneho poriadku, musí rozhodnutie obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. Podľa ods. 3 uvedie správny orgán v odôvodnení rozhodnutia, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Z vyššie uvedených ustanovení vyplýva, že správny orgán má fakultatívnu možnosť popri administratívnom vyhostení uložiť cudzincovi aj zákaz vstupu na územie Slovenskej republiky resp. na územie všetkých členských štátov. Rozhodnutie o administratívnom vyhostení cudzinca a rovnako aj rozhodnutie o určení zákazu vstupu na územie SR sú rozhodnutiami, ktorými sa významnou mierou zasahuje do nadobudnutých práv cudzinca. Z ustanovenia § 120 ods. 1 zákona o pobyte cudzincov vyplýva, že ak nie je v tomto zákone alebo osobitnom predpise ustanovené inak, vzťahuje sa na konanie podľa tohto zákona všeobecný predpis o správnom konaní, pričom v odkaze pod čiarou je uvedený zákon č. 71/1967 Zb. o správnom konaní (Správny poriadok). Správny poriadok v ustanoveniach § 46 a § 47 vymedzuje obsahové a formálne náležitosti rozhodnutia. Dôležitou súčasťou rozhodnutia je odôvodnenie, ktoré nadväzuje na výrokovú časť rozhodnutia. Správny poriadok zakotvuje povinnosť správneho orgánu uviesť v odôvodnení rozhodnutia všetky podstatné skutočnosti, ktoré boli podkladom pre rozhodnutie, akými úvahami bol vedený pri hodnotení dôkazov a ako použil správnu úvahu. Súd poznamenáva, že vzhľadom na závažnosť zásahu do subjektívnych práv účastníka konania, v ktorom sa rozhoduje o jeho administratívnom vyhostení a určení zákazu vstupu na územie Slovenskej republiky, nepovažuje súd za únosné rozhodovanie o určení zákazu vstupu žalobcovi len strohým konštatovaním, že účastník konania svojím konaním naplnil dôvody zákazu vstupu na územie Slovenskej republiky podľa ustanovenia § 82 ods. 1 písm. h) zákona o pobyte cudzincov. V prípade, že sa správny orgán rozhodne uložiť účastníkovi konania v rozhodnutí o administratívnom vyhostení aj zákaz vstupu na územie Slovenskej republiky alebo územie všetkých členských štátov, tak je povinný to náležite odôvodniť v odôvodnení rozhodnutia (§ 34 ods. 5 a 47 ods. 3 správneho poriadku). Správny orgán musí v odôvodnení rozhodnutia uviesť, ako dospel k tomuto záveru, že je potrebné uložiť žalobcovi aj túto sankciu, na aké okolnosti prihliadal pri ukladaní tohto zákazu a nemenej dôležité je tiež uvedenie, na aké skutočnosti prihliadal aj pri ukladaní dĺžky trvania zákazu vstupu na územie Slovenskej republiky. Dĺžka trvania zákazu vstupu sa vždy určí s náležitým zohľadnením všetkých relevantných okolností konkrétneho prípadu. Ďalej správny orgán je v zmysle § 82 ods. 3 zákona o pobyte cudzincov povinný pri administratívnom vyhostení a zákaze vstupu osobitne zohľadniť skutočnosť, že sa na štátneho príslušníka tretej krajiny už vzťahovalo viac ako jedno rozhodnutie o administratívnom vyhostení, alebo štátny príslušník tretej krajiny vstúpil na územie Slovenskej republiky počas trvania jeho zákazu vstupu, pričom z napadnutých rozhodnutí nie je úplne zrejmé, či sa prvostupňový a odvolací správny orgán uvedenou okolnosťou zaoberali a pri rozhodovaní ju zobrali do úvahy. S poukazom na vyššie uvedené je možné dospieť k záveru, že v rozhodnutiach žalovaného a prvostupňového správneho orgánu absentuje vysvetlenie dôvodov uloženia zákazu vstupu žalobcovi popri administratívnom vyhostení, správny orgán neuviedol, prečo sa rozhodol uložiť žalobcovi aj predmetný zákaz a rozhodnutie žalovaného spolu s rozhodnutím správneho orgánu I. stupňa tak z tohto pohľadu nespĺňa kritériá pre administratívne úplné rozhodnutie vydané v zmysle § 47 správneho poriadku, nakoľko absentuje podrobné zdôvodnenie podľa § 47 ods. 3 správneho poriadku, čím bolo žalobcovi upreté právo na dostatočne zdôvodnené, podrobné, jednoznačné a zrozumiteľné rozhodnutie a z pohľadu prieskumu je tak nepreskúmateľné. Toto súd vyhodnotil ako pochybenie v súlade s ustanovením § 250j ods. 2 písm. d) OSP tým, že takéto pochybenie podľa názoru súdu má za následok nepreskúmateľnosť rozhodnutí správnych orgánov oboch stupňov pre ich nezrozumiteľnosť, čo zakladá dôvod na zrušenie napadnutých rozhodnutí. Na základe uvedených skutočností Krajský súd v Bratislave rozhodol tak, ako je uvedené vo výrokovej časti tohto rozhodnutia. O trovách konania rozhodol súd podľa ust. § 250k ods. 1 OSP tak, že neúspešný žalovaný je povinný zaplatiť žalobcovi náhradu trov konania v sume 559,06 €, ktorá pozostáva zo zaplateného súdneho poplatku za žalobu vo výške 70,- € a z trov právneho zastúpenia vo výške 489,06 € za dva úkony právnej služby v roku 2012 a jeden úkon právnej služby v roku 2013: prevzatie a príprava zastúpenia, podanie žaloby na súd, účasť na pojednávaní pred krajským súdom dňa 18. apríla 2013 vo výške 2 x 127,16 € a 1 x 130,16 € a k tomu prislúchajúci režijný paušál 2 x 7,63 € a 1 x 7,81 €, t. j. 407,55 € + 20 % DPH, ktoré boli uplatnené a priznané v súlade s § 11 ods. 4 v spojení s § 14 ods. 1 písm. a/, b/, c/ vyhlášky č. 655/2004 Z. z., § 16 ods. 3 a § 18 ods. 3 vyhlášky č. 655/2004 Z. z. Senát krajského súdu prijal predmetné rozhodnutie pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012211229.1 (dáta aktuálne k 14. 11. 2026). Záväzné je znenie zverejnené súdom.




